Sigurd Agersnap (SF), 2023-04-27:
Tak for ordet, formand.
Det danske arbejdsmarked og den danske model er helt afhængige af stærke fagforeninger og stærke arbejdsgiverorganisationer – organisationer, som forhandler overenskomster, deltager i trepartsforhandlinger og sikrer et organiseret arbejdsmarked.
Det sikrer tryghed, og det sikrer fleksibilitet; det sikrer den flexicuritymodel, vi tit praler af ude i verden.
Og det er ikke lang tid siden, at vi netop så arbejdsmarkedets parter levere i en ellers svær tid.
Et flot overenskomstresultat blev stemt igennem med rekordhøje stemmeprocenter i en tid med ellers stor inflation.
Det er jo den danske model, der leverer; det er jo den danske model, som også leverede under corona med mere end 18 trepartsaftaler.
Men modellen er udfordret af en stadig faldende organiseringsgrad, stadig færre medlemmer af en fagforening, og der er flere, der udnytter systemet, end der bidrager til det.
Vi har et system, hvor man kan nyde godt af overenskomstresultater, også hvis man ikke har bidraget til det gennem en fagforening.
Selv hvis man ikke er medlem af en fagforening, kan man stadig nyde godt af de forhandlede overenskomster og af, at vi har et organiseret arbejdsmarked.
Men når organiseringsgraden falder, når vi får færre medlemmer af fagforeningerne, er det en trussel mod vores arbejdsmarked og vores samfundsmodel.
Derfor er jeg glad for, at vi med det her forslag forbedrer forholdene for dem, som er i en fagforening, og jeg er glad for, at vi øger incitamentet til også at melde sig ind i en a-kasse.
Det forudsætter stærke fagforeninger, og det er grundlæggende det, som lovforslaget her handler om.
Det er vi meget glade for, og vi støtter fuldtonet op om det.
Og jeg skulle hilse fra Alternativet og sige, at det gør de også.
Det andet element, der er i lovforslaget, handler om sænkelsen af bundskatten.
Vi synes, det er to meget forskellige elementer og to meget forskellige aftalekredse.
Den anden halvdel handler om at sænke bundskatten, og det er for små 300 mio. kr.
Vi mener grundlæggende ikke, at de penge er bedst brugt på skattelettelser lige nu.
Når kommunerne har hævet skatten, skyldes det, at der mangler penge til velfærden.
Det skyldes, at der mangler penge til børnehaverne, ældreplejen, skolen og til de mange specialtilbud, som flere og flere desværre får brug for.
Det er kommuner med et borgerligt flertal, et socialdemokratisk flertal og i et enkelt tilfælde også et SF-flertal, som har hævet skatten.
Det er bredt politisk, at man kan se ude i kommunerne, at der mangler penge, og at man derfor er nødt til at skrue på skatten.
De 300 mio. kr., vi her sænker bundskatten med, vil vi hellere bruge på at løfte velfærden, på at hjælpe kommunerne med at levere den service, som vi også forventer af dem, og som borgerne forventer af dem.
Vi ser lige nu kommuner over hele landet, som genåbner deres budgetter, for allerede nu i starten af året er de nødt til at lave besparelser for næste år.
Vi kan komme med mange flotte ord om det velfærdssamfund, vi ønsker os, men hvis man ikke har pengene ude i det første led i velfærdssamfundet, jamen så bliver det ikke til det.
I lovforslaget henvises der så til udligningsaftalen og aftalen om kommunernes økonomi.
Der siges, at fordi man i udligningsaftalen forudsatte, at der i umiddelbar forlængelse af aftalen ikke skulle ske ændringer i skatteniveauet, så gælder det også for nu, hvor man ændrer på kommuneskatterne.
Det synes jeg er en misrepræsentation af aftalen.
Vi står her med et budgetforlig 3 år efter en aftale om udligning, og derfor mener jeg ikke, at man kan sige, at de umiddelbare ændringer i skattesatserne, som sker nu, er et resultat af udligningsaftalen; de er et resultat af et helt andet pres på den kommunale økonomi.
Vi er derfor i SF grundlæggende imod, at man sænker bundfradraget som et direkte resultat af kommunernes hævelse af skatten.
Det er, fordi de mangler pengene.
Regeringen kan meget vel føle sig forpligtet af den kommuneaftale, man lavede sidste år, men jeg mener og vi mener i SF ikke, at man kan forpligte partierne i aftalen om udligning.
Tak for ordet.